User talk:Dhumal Sanket

किंगफिशर उडणार की बुडणार!

अनुभवी व्यवस्थापनाची उणीव, विस्तार व गुंतवणूक करताना दूरदृष्टीचा अभाव, प्रचंड कर्जे यामुळे "किंगफिशर'चे विमान भरकटले. परदेशातून गुंतवणूक किंवा अन्य व्यवसायातील हिस्सा कमी करणे, हे दोनच पर्याय विजय मल्ल्या यांच्याकडे आहेत. परदेशातील अनेक विमानकंपन्या भारतातील विमान वाहतूक क्षेत्रात गुंतवणूक करण्यास उत्सुक आहेत. "किंगफिशर'च्या निमित्ताने परकीय विमान कंपन्यांना गुंतवणूक करण्यास केंद्र सरकार लवकरच मान्यता देण्याची शक्‍यता आहे. ही मान्यता मिळाल्यास भरकटलेले "किंगफिशर' तरू शकेल. 2012 हे साल उजाडले तेच "किंगफिशर'ला तडाखा देत. मल्ल्या यांचे स्वप्न झपाट्याने हातातून निसटू लागले होते. परिस्थिती अशी निर्माण झाली होती की लोकांमध्ये "किंगफिशर'च्या नावाने विनोद केले जात होते. पण विमान उद्योगात असे प्रसंग येतात असे म्हणता येईल. "ट्रान्सवर्ल्ड एअरलाइन्स'चे हॉवर्ड ह्यूज, "व्हर्जिन एअरलाइन्स'चे रिचर्ड ब्रॅन्सन यांनाही अशा स्थितीला सामोरे जावे लागले होते. पण, त्याचा सामना प्रवाशांना कधी करायला लागल्याचे ऐकिवात नाही.

खरंतर याची सुरवात 2011 मध्येच झाली होती. विमान इंधनासाठी "किंगफिशर'ने रोखीचा व्यवहार ठेवला होता. पण जून 2011 मध्ये पैसे नसल्याने हिंदुस्तान पेट्रोलियमने इंधन देण्यास नकार दिला होता. अखेर रोख पैसे भरण्यात आले. नोव्हेंबर 2011 मध्ये खऱ्या अर्थाने पेच उभा राहिला. "किंगफिशर'ने 418 पैकी 175 उड्डाणे रद्द केली. पाठोपाठ 130 वैमानिकांनी राजीनामे दिले. आता तर स्थिती खूपच खालावली आहे. कर्मचाऱ्यांना पगार नाहीत, कंपनीला तिसऱ्या तिमाहीत 444 कोटींचा तोटा झाल्याने स्थिती खालावली आहे.

"किंगफिशर'ची अवस्था एवढी बिकट का झाली, या मुद्‌द्‌यावर मल्ल्या देशांतर्गत विमान व्यवसायाच्या स्थितीकडे बोट दाखवीत आहेत. इंडिगो वगळता बहुतेक सर्व विमान कंपन्या प्रचंड तोट्यात आहेत. देशातील विमानोद्योगाला 2011-12 या काळात 10 हजार कोटींचा तोटा होईल, अशी अपेक्षा आहे. 2007 ते 2010 या काळात उद्योगाला 26 हजार कोटींचा तोटा झाल्याचे म्हटले जाते. दुसरीकडे देशांतर्गत विमान व्यवसाय वाढत असल्याचे केंद्र सरकारचे म्हणणे आहे. नागरी हवाई वाहतूक मंत्री अजित सिंह यांनी जाहीर केलेल्या आकडेवारीनुसार पाच वर्षांत विमानप्रवाशांची संख्या दुपटीने वाढली आहे.